ครึ่งปีหลังผู้ประกอบการเริ่มระวังศก.ยุโรป
แบงก์เผยผู้ประกอบการเริ่มระวังเศรษฐกิจต่างประเทศครึ่งปีหลังไม่เห็นการลงทุนโครงการขนาดใหญ่
6 ก.ค. 2555

แบงก์เผยผู้ประกอบการเริ่มระวังเศรษฐกิจต่างประเทศครึ่งปีหลังไม่เห็นการลงทุนโครงการขนาดใหญ่
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ครึ่งปีหลังเชื่อว่าสินเชื่อจะไม่เติบโตเท่าครึ่งปีแรก เพราะผู้ประกอบการเริ่มระมัดระวังตัวจาก 2 ปัจจัยคือ เศรษฐกิจต่างประเทศ ที่เกิดจากสหภาพยุโรป(อียู) และการเมืองในประเทศไทย จึงยังไม่เห็นการลงทุนโครงการใหญ่ในครึ่งปีหลัง
"ที่เราคุยกับผู้ประกอบการตอนนี้ทุกคนอยู่ในโหมดระมัดระวังตัว" นายอภิศักดิ์ กล่าว
นายอภิศักดิ์ กล่าวว่า ครึ่งปีแรกสินเชื่อธนาคารเติบโตเกินกว่า 7% ซึ่งเป็นเป้าหมายสินเชื่อทั้งปี ภายในเดือนนี้จะมีการทบทวนเป้าหมายสินเชื่อใหม่ทั้งปี 
ทั้งนี้  สาเหตุที่สินเชื่อครึ่งปีแรกเติบโตได้ดี เพราะเป็นผลจากน้ำท่วม ทำให้มีการลงทุนซ่อมแซม การใช้เงินทุนหมุนเวียน และมีการลงทุนของผู้ประกอบการรายใหญ่ในต่างประเทศ